汝州辥家竹亭赋
王泠然 (Tang)
梁颍多士。闻来久矣。出伊洛以南游。登嵩岘以顾视。信乎精华实息。恢怪森起。惟万户与千门。咸带山而傍水。畿甸殷壮。闾阎密迩。当天象之西郊。近皇居之百里。其人和而贤俊。其地厚而淳美。则吾先文王行化之始。烈祖成王定鼎于此。宜乎蕃我良能。诞生君子。世序虽远。英灵不穷。其气浑浑。其光雄雄。横古今而特秀者。惟我辥公。卜幽栖于汝北。夷旧业于河东。夫其礼乐成器。清明在躬。官非称才。吾不谓之仕宦。人非克已。吾不谓之交通。处未全隐。和而莫同。且欲墀岞崿。苑蒙笼。閒亭一所。修竹一丛。萧然物外。乐自其中。其竹也。初栽尚少。未长仍小。杂以乔木。环为曲沼。遵远水以浇浸。编长栏而护绕。向日森森。当风袅袅。劲节迷其寒燠。繁枝失其昏晓。疏茎历历傍见人。交叶重重上闻鸟。其亭也。溪左岩右。川空地平。材非难得。功则易成。一门四柱。石础松棂。泥含淑气。瓦覆苔青。才容小榻。更设短屏。后陈酒器。前开药经。辥公谓予曰。自造此亭。未有兹客。跪而应曰。自从为客。未见此亭。既而物且遍好。多能所造。亭间坐卧。清户开而向林。门下往来。翠阴合而无草。禁行路使勿伐。命家僮使数埽。游子见而忘归。居人对而遗老。余何为者。累载栖遑。学应成癖。走则非狂。宇宙至宽。顾立锥而无地。公卿未识。久弹铗而辞乡。一见竹亭之美。竟嗟叹而成章。